Eesti üks suurimaid tantsuvõistlusi DanceStar Estonia toimub 14.–15. jaanuaril Jõgeva spordikeskuses Virtus.
Jõgeval astub lahingusse üle tuhande tantsija
Üritus toimub juba kolmandat korda. Võistlusel osaleb 1300 tantsijat, esindatud on ligi 40 tantsukooli üle Eesti.
Sellel aastal on lisatud võistlusesse põnevust juurde ning kavasse on võetud balleti ja akrobaatika stiilid, viimane sobilik neile, kes tegelevad sellise spordialaga nagu laste fitness.
Võistlusel on esindatud 12 tantsustiili:
- tuleviku tähed (lapsed vanuses kuni seitse aastat);
- akrobaatika;
- all latin;
- bachata;
- salsa;
- show;
- dance 4 life;
- ballett;
- lüüriline jazz;
- kaasaegne tants;
- disko;
- hiphop.
Igas kategoorias on esindatud viis vanuseklassi, mis omakorda jagunevad väikesteks ja suurteks gruppideks ning soolodeks ja duodeks. Võistluste noorim osaleja on kõigest üheaastane Lumileen.
Esimest korda on võistlusel ka rahva lemmiku hääletus, mis algab juba laupäeval. Seega tasub olla tähelepanelik juba esimesi etteasteid jälgides. Võitjale on autasuks särav üllatus.
Võistluse peakorraldaja Kristel Saare sõnul inspireerivad teda üritust korraldama võistlusel osalevad lapsed ja nende vahetud emotsioonid. Samuti on imetlusväärne juhendajate ja osalejate vaheline suhtlus ning meeskonnatöö, mis innustab tantsijaid tõeliselt enda eesmärkide nimel pingutama.
DanceStar Estonia projektijuhi Ethel Juuremaa sõnul on selle ürituse korraldamisel oluline lüli kokkuhoidev meeskond ja abivalmid sponsorid, tänu kellele saab see üritus igal aastal toimuda ning rõõmustada kõiki lapsi ja nende treenereid. «Meeleolukas nädalavahetus on igale ürituse külastajale garanteeritud,» sõnas Juuremaa.